২২ জুন, রবিবার সকালে হাওয়া-বৃষ্টি দুই-ই ছিল। হাওয়া থাকলে বৃষ্টির ফোঁটাগুলো যেমন কাত হয়ে যায়, তেমনই হচ্ছিল – ছাতাতে ভেজা ঠেকানো যায় না, ছাতা ওই হাওয়ায় সামলানোও যায় না। ছাতার ডাঁট ফাঁপা-অ্যালুমিনিয়ামের হওয়ায় আর ছাতার শিক কমে যাওয়ায় ছাতা আর হাওয়া সামলাতে পারে না। এসব বৃষ্টি খুব লোক-ঠকানো। দেখলে মনে হয়, তেমন কিছু না। আর, নামলে বোঝা যায় এগোনো যায় না। চন্দ্র সাঁতরা আর নিমাই ঢালির আন্দাজ ঠিকই ছিল – ওই শনিবার থেকে হাওয়া আর-এক পাক বদলেছে, সকালে ঝরা বিকেলে খরা। সেই ঠিক আন্দাজের ফলেই নিমাই ঢালি জলের তলায় আর চন্দ্র সাঁতরা বৃষ্টির তলায় ওই ২২ জুন রোববার বেলা এগোরোটা-সাড়ে এগারোটায়। থানার বড়বাবু বেলা এগারোটায় আসবেন বললেই যে আসেন, তিনি ডুবুরির কথা বললেও যে সত্যি-সত্যি ডুবুরি আসে, এ কেউ বিশ্বাস করে? নিমাই ঢালির ফ্যামিলি তো আসবেই – ভোটের ফটোসহ।